b'\n_START_ARTICLE_\nZaviralci angiotenzina II\n_START_SECTION_\nMehanizem delovanja\n_START_PARAGRAPH_\nAntagonisti angiotenzina II se vpletajo v renin-angiotenzinski sistem (RAS). Na ta sistem deluje tudi druga skupina antihipertenzijskih u\xc4\x8dinkovin, zaviralci angiotenzin pretvarjajo\xc4\x8dega encima, vendar z drugim mehanizmom. Sistemski dra\xc5\xbeljaj za aktivacijo renin-angiotenzinskega sistema je padec krvnega tlaka in koncentracije natrijevih ionov v distalnih tubulih ledvic. Renin-angiotenzinski sistem deluje sinergisti\xc4\x8dno s simpati\xc4\x8dnim \xc5\xbeiv\xc4\x8devjem. Ob aktivaciji se najprej spro\xc5\xa1\xc4\x8da proteoliti\xc4\x8dni encim renin. Renin se spro\xc5\xa1\xc4\x8da iz ledvi\xc4\x8dne skorje v krvni obtok in tam cepi angiotenzinogen, sintetiziran v jetrih, v angiotenzin I, ki ga nato angiotenzin pretvarjajo\xc4\x8di encim pretvori v angiotenzin II. U\xc4\x8dinki angiotenzina II so najbolje raziskani ob vezavi na angiotenzinski II receptor tipa I in angiotenzinski II receptor tipa II (AT II). Z vezavo angiotenzina II na angiotenzinski receptor tipa I pride do vazokonstrikcije, stimulacije sinteze aldosterona ter zadr\xc5\xbeevanja natrija. Kratkoro\xc4\x8dno povzro\xc4\x8di dvig krvnega tlaka in s tem pove\xc4\x8dano sr\xc4\x8dno obremenitev, povzro\xc4\x8da pa tudi trajnej\xc5\xa1e spremembe v sami steni arterij. Zaviralci angiotenzina II se ve\xc5\xbeejo namesto angiotenzina II na angiotenzinske II receptorje tipa I, jih zavrejo in tako prepre\xc4\x8dijo nastanek negativnih u\xc4\x8dinkov angiotenzina II na srce in \xc5\xbeilje.\n_START_SECTION_\nNe\xc5\xbeeleni u\xc4\x8dinki\n_START_PARAGRAPH_\nNe\xc5\xbeeleni u\xc4\x8dinki se pojavljajo redko. Lahko se pojavita omotica in angioedem, vendar slednji veliko redkeje kot pri uporabi zaviralcev angiotenzin pretvarjajo\xc4\x8dega encima. Ne povzro\xc4\x8dajo suhega ka\xc5\xa1lja, ki se sicer lahko pojavi pri uporabi zaviralcev angiotenzin pretvarjajo\xc4\x8dega encima zaradi kopi\xc4\x8denja bradikinina.'